इंदौर से ही दाल में हुआ 1000 करोड़ का सट्टा
तुअर दाल में सट्टेबाजी के जरिए दाम बढ़ाने के खेल में आयकर विभाग द्वारा की गई देशव्यापी छापे की कार्रवाई में दाल ब्रोकर्स और कमोडिटी टर्मिनल संचालकों के बीच बड़ा रैकेट चलने की बात सामने आई है। प्रारंभिक जांच में सामने आया है कि इस रैकेट ने देश में एक हजार करोड़ से ज्यादा कीमत की दाल की सट्टेबाजी की और इसी के चलते तुअर दाल के भाव 85 रुपए से 200 रुपए तक पहुंच गए। इस रैकेट ने विदेश से आने वाली दाल के पूरे जहाज के सौदे कर दिए और बाद में एनसीडेक्स पर वायदा कारोबार कर दाल के भाव में खेल किया।
इंदौर में सीए अशोक जैन के अरिहंत कमोडिटी और दाल ब्रोकर मनोज अग्रवाल के यहां छापे में प्रदेश के कई शहरों में दाल गोदामों में दाल जमा कर कृत्रिम संकट पैदा करने के भी दस्तावेज जांच में मिले, जिसके बाद आयकर विभाग ने बुधवार को भी इंदौर के साथ ही देवास, गुना, इटारसी, होशंगाबाद सहित कई अन्य छोटे शहरों के दाल गोदामों में छापे की कार्रवाई की। मुंबई स्थित एडलविज ब्रोकर हाउस द्वारा भी प्रदेश में दाल की बड़े स्तर पर खरीदी करने की बात सामने आई है, जिसके बाद इसके दफ्तर व अन्य जगहों पर छापे की कार्रवाई की गई। आयकर विभाग ने दिल्ली, मुंबई के साथ गुजरात और राजस्थान में सौ से ज्यादा जगहों पर बड़े ब्रोकर हाउसेस और कमोडिटी टर्मिनल चलाने वालों के यहां कार्रवाई की।
जुलाई में ही हो गए थे पूरे जहाज के सौदे
जुलाई से दिसंबर तक आयातित दाल के जरिए ही देश में दाल की पूर्ति की जाती है। इस बार फसल खराब आने की खबर आते ही अग्रवाल की कंपनी और पांच बड़े ब्रोकर्स ने आयातित दाल के पूरे जहाज को ही खरीद लिया।
इस तरह सट्टे से हुई दाल 200 रुपए किलो
ब्रोकर्स ने जहाज की दाल के जुलाई में सौदे 85 रु. में किए। बाद में इस दाल के मुंबई, सूरत आने पर इसे 110 से 120 रु. में बेचा। जैसे-जैसे जहाज की अगली खेप आती गई, इन ब्रोकर्स ने 15-20 रु. की बढ़ोतरी करते हुए न्यूनतम लिमिट 100, 120, 135 के क्रम में तय कर दी और 25-30 रुपए प्रति किलो की बढ़ोतरी करते गए।
इस तरह तुअर दाल का भाव अगस्त-सितंबर में बढ़ना शुरू होकर अक्टूबर-नवंबर में 200 रुपए तक पहुंच गया।
दूसरे दिन भी कार्रवाई जारी
अरिहंत कमोडिटी और अग्रवाल के यहां मिले दाल के पूरे ट्रांजेक्शन को आयकर विभाग की टीम ने अपने कब्जे में ले लिया है। दोनों जगह कार्रवाई बुधवार को भी जारी रही। अग्रवाल के घर से 35 लाख नकद भी मिले हैं। दाल ब्रोकर्स और कमोडिटी टर्मिनल संचालकों ने इस पूरे खेल में सट्टा नहीं लगे, इसके लिए कई जगह दालों की खरीदी-बिक्री डमी कंपनियों के नाम से भी होना बताया है। अब आईटी जांच करेगा ये ट्रांजेक्शन सही थे या फर्जी।
जैन के तार ब्याज कारोबारी तक
राजनीतिक संपर्कों वाले शहर के एक ब्याज कारोबारी से अशोक जैन के रिश्तों को भी आईटी खंगाल रहा है। बताया जा रहा है कि यह कारोबारी जैन से कम रेट पर पैसा लेकर उसे बिल्डर्स को ऊंचे इंटरेस्ट रेट पर उपलब्ध करवाता था।
awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva